ΔΕΛΤΙΟ ΤΥΠΟΥ

«Συμμετοχή του Μουσικού Σχολείου Κορίνθου στο 2ο Πανελλήνιο Φεστιβάλ Μουσικών Σχολείων»

 Οι μαθητές του Μουσικού Σχολείου Κορίνθου έλαβαν μέρος στο 2ο Πανελλήνιο Φεστιβάλ Μουσικών Σχολείων, που διεξήχθη στην Αργολίδα (Αρχαίο Θέατρο Επιδαύρου), την Πέμπτη 26 Απριλίου 2018. Το Φεστιβάλ ήταν αφιερωμένο στη σημασία της διδασκαλίας της Μουσικής στα δημόσια σχολεία της χώρας.

Το Μουσικό Σχολείο Κορίνθου συμμετείχε με το Μουσικό Σύνολο Ευρωπαϊκής Χορωδίας και Ορχήστρας, με υπεύθυνους καθηγητές τους κκ. Κουτζαγιώτη Φώτη και Γιαννακάκη Παναγιώτη, και το Μουσικό Σύνολο Ευρωπαϊκής Χορωδίας, με υπεύθυνες καθηγήτριες τις κκ. Πετούμενου Γρηγορία και Ντούλη Βασιλική. Η παρουσία των δύο Συνόλων υποστηρίχτηκε και από τους καθηγητές Μουσικής του σχολείου κα Γιαβρούμη Μαρία και κο Πιστόλα Άρη.

Η σκηνική επάρκεια των μαθητών του σχολείου και η άρτια εκτέλεση των μουσικών θεμάτων που επέλεξαν να παρουσιάσουν κέρδισε τις θετικές εντυπώσεις του ακροατηρίου.

Εκφράζουμε την πεποίθηση ότι η συμμετοχή των μαθητών σε τέτοιου είδους εκδηλώσεις συνιστά για αυτούς πολύτιμη εμπειρία κοινωνικοποίησης σε προβεβλημένα καλλιτεχνικά γεγονότα. Ταυτόχρονα, κάθε ανάλογη συνάντηση των μουσικών σχολείων της χώρας είναι μια έμπρακτη επιβεβαίωση της διασύνδεσης του έργου που αυτά επιτελούν με την πολιτισμική παράδοση του τόπου μας.